Diari Oficial de la Generalitat Valenciana


Sumari del DOGV 7503, del 13-04-2015 (2015/3087)

RESOLUCIÓ de 13 de març de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 94/14-AIA Alcoi.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7503

Data del DOGV
:   13-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3087


Data del document
:   13-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcoi
    * impacte ambiental

RESOLUCIÓ de 13 de març de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 94/14-AIA Alcoi. [2015/3087]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 94/14-AIA Alcoi.  
  
  
«Estimació d'impacte ambiental  
Expedient: 94/7796-ROG.  
Títol: connexió elèctrica subterrània de baixa tensió per a grup de bombament per a millora en la xarxa de sondes per al subministrament d'aigua des del naixement de la Font del Gelat.  
Promotor: comunitat de propietaris partida Les Llacunes d'Alcoi (representant, Silvino Máñez Esteve).  
Autoritat substantiva: Ajuntament d'Alcoi.  
Localització: partida Les Llacunes, terme municipal d'Alcoi (Alacant).  
Descripció del projecte  
El projecte té per objecte la realització d'una connexió elèctrica, subterrània, de baixa tensió, per a abastiment a un grup de bombament, que millorarà el subministrament d'aigua des de la Font del Gelat a les sondes del depòsit des del qual s'abastix els propietaris de les cases rurals existents que s'agrupen en la comunitat de propietaris de la partida Les Llacunes d'Alcoi.  
El projecte es desenrotllarà en la partida Les Llacunes, polígon 11, del terme municipal d'Alcoi. La línia elèctrica discorrerà des de l'armari de comptadors existent en l'últim suport de la línia de baixa tensió procedent del CTI Canalons. Recorre la llinda entre les parcel·les 43 i 44 cap a l'oest, fins a la canyada d'Alcoi (40 m d'amplària legal). A continuació, es dirigix cap al nord al llarg de la canyada esmentada fins a la Font del Gelat (parcel·la 124 del polígon 27) i cap al sud fins a les sondes del depòsit mencionat (situat en la parcel·la 44 del polígon 11). Hi ha un encreuament amb la carretera de la Font Roja a Banyeres. Discorre en tot moment en subterrani, en rasa entubada, amb amplària mitjana de 40 cm i profunditat mínima de 80 cm. La longitud total de la línia serà de 690 m.  
Esta connexió permetrà eliminar el grup electrogen que alimenta la bomba en l'actualitat. S'aprofitarà l'obra per a la instal·lació d'un hidrant per a prevenció d'incendis forestals.  
Tramitació administrativa  
Amb data 9 de juliol de 2014, ha tingut entrada en el registre general d'esta conselleria, trasllat per part del Servici Territorial de Medi Ambient d'Alacant de l'ofici presentat per l'Ajuntament d'Alcoi en el registre de la direcció territorial esmentada el 25 de juny de 2004, per mitjà del qual se sol·licita l'estimació d'impacte ambiental d'un projecte de línia subterrània de baixa tensió, per al qual es tramita llicència d'obres davant de l'organisme esmentat. La sol·licitud s'acompanya de còpia en format digital del projecte tècnic i de l'estudi d'impacte ambiental.  
Vist que el projecte es desenrotlla en l'àmbit de la Xarxa Natura 2000, en data 26 de novembre de 2014 es va sol·licitar informe a la Subdirecció General de Medi Natural, com a òrgan gestor. S'han emés informes pel Servici de Vida Silvestre en data 11 de desembre de 2014 i pel Servici de Gestió d'Espais Naturals Protegits en data 23 de gener de 2015 (remés per la direcció general i amb justificant de recepció de 17.02.2015).  
Consideracions ambientals  
El projecte es desenrotlla en una zona forestal inclosa en l'àmbit del PORN del Carrascar de la Font Roja i en la Xarxa Natura 2000, com a LIC i ZEPA, ja que destaca per la seua rellevància ambiental, paisatgística, cultural i social, que alberga vegetació boscosa excepcional que ha donat fama al carrascar.  
Amb relació a l'afecció sobre Xarxa Natura 2000, el Servici de Vida Silvestre informa que este àmbit està inclòs en la ZEC Serres de Mariola i Carrascar de la Font Roja, declarada pel Decret 192/2014, de 14 de novembre. Este decret establix que el PORN del Carrascar de la Font Roja, aprovat pel Decret 121/2004, de 16 de juny, tindrà la consideració de norma de gestió de l'espai esmentat de la Xarxa Natura 2000 (junt amb una altra sèrie de normes l'àmbit de les quals no és coincident amb l'actuació). Per això, les repercussions del projecte sobre la Xarxa Natura 2000 dependran del seu grau d'adequació al PORN, que ha de determinar-se pel Servici de Gestió d'Espais Naturals Protegits.  
  
Així doncs, s'ha elaborat informe pel Servici de Gestió d'Espais Naturals, en el qual es té en consideració que el projecte consistix en una connexió elèctrica subterrània de baixa tensió, des d'armari de comptadors existent fins a caseta de bombes, així com la instal·lació de sondes per al control de volum i cabal en la mateixa rasa i des d'un depòsit general de la comunitat. Esta connexió elèctrica permetrà retirar un motogenerador de gasoil. Es conclou que els impactes sobre els ecosistemes de la zona seran mínims una vegada executat el projecte, atés que el traçat de la línia elèctrica és completament soterrat a través d'un camí preexistent; en conseqüència, els únics impactes previsibles són els que es produïsquen durant l'execució de les obres, per a la qual cosa s'hauran de tindre en consideració les mesures correctores adequades per a minimitzar afeccions derivades d'abocaments, molèsties per sorolls i altres impactes derivats de l'activitat.  
  
Discorre en tot moment en subterrani, davall camins públics. La instal·lació d'esta xarxa permetrà deixar sense servici el grup electrogen existent, evitant un focus potencial d'incendis i contaminació del sòl.  
  
El projecte no afecta forests públiques gestionades per esta conselleria. Tampoc afecta microreserves de flora o reserves de fauna. Es proposa una sèrie de mesures preventives durant les obres i el seguiment ambiental d'estes. El camí per on està prevista l'execució de la instal·lació coincidix amb la via pecuària canyada d'Alcoi (uns 500 m), per això es tramitarà l'expedient d'ocupació corresponent. El camí afectat és contigu amb terres de cultiu i amb terreny forestal, segons trams. L'extrem sud creua un enclavament amb carrasques, que en cas necessari es podaran per a executar les obres evitant majors afeccions degudes al pas de maquinària. Atesa la grandària de la rasa, els moviments de terra necessaris són de volum xicotet. Els residus generats es gestionaran adequadament.  
  
Consideracions jurídiques  
El projecte s'ha sotmés a estimació d'impacte ambiental, d'acord amb el que establix l'article 13 del Decret 121/2004, de 16 d'abril, pel qual s'aprova el PORN del Carrascar de la Font Roja.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.  
L'article16 del Decret 192/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule l'estimació d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de línia subterrània de baixa tensió en la partida Les Llacunes d'Alcoi, promoguda per la comunitat de propietaris de la partida Les Llacunes d'Alcoi (Alacant), consistent en una connexió de baixa tensió des d'armari de comptadors existent fins a caseta de bombes i una conducció per a sondes entre la caseta de bombes i el depòsit existent, ambdós discorren entubades davall el camí existent, sempre que este es desenrotlle amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
Segon  
A més de les mesures preventives i correctores proposades en el projecte, com a condicions addicionals que cal observar en l'execució del projecte s'establixen:  
- Com que es tracta d'un entorn forestal, durant les obres s'adoptaran les mesures de prevenció d'incendis establides en el Decret 7/2004, de 23 de gener.  
- Els residus generats durant les obres hauran de gestionar-se a través d'empreses autoritzades.  
- S'haurà d'obtindre autorització d'ocupació de la via pecuària canyada d'Alcoi, segons el procediment establit en la Instrucció de 13 de gener de 2012, de la Direcció General de Medi Natural, sobre vies pecuàries.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Comunitat Valenciana un extracte de la present estimació d'impacte ambiental, d'acord amb el que disposa l'article 31.5 del mencionat Decret 162/1990, de 15 d'octubre.  
  
València, 18 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 13 de març de 2015.- El director general d'Avaluació Ambiental i Territorial: Juan Giner Corell.